Joachim Löw
Dr Joachim „Jogi“ Löw (* 3. Februar 1960 z Schännau) isch ehmaliger Fuessballtrainer. Dr Löw war vu 2006 bis 2021 dr Trainer vu dr dytsche Fuessballnationalmannschaft. As Trainer het er untert anderem d Fuessball-Weltmeisterschaft 2014 gwunne.
Dr Löw het nooch sinere middlere Riifi am Gymnasium in sinem Heimetort e Usbildig zum Grosshandelschaufmann gmacht. Er wohnt z Wittnau im Hexedal bi Friburg im Brisgau, isch verhirotet (Ehefrau Daniela) un het keini Chinder.
Karriere as Fuessballspiler
As Fuessballspiler isch er nooch dr Jugend bi zwei Schännauer Verein un dr Eitracht Friburg as Profi fir dr SC Friburg, dr VfB Stuegert, Eitracht Frankfurt, dr Charlsrueher SC, dr FC Schaffhuse, dr FC Winterthur und dr FC Frauefeld aktiv gsi. In 52 Bundesligaspil het er sibe Dor gschosse, dezue sin 252 Isätz un 81 Dor in dr 2. Bundesliga chuu; usserdem het er vier Isätz in dr U21-Nationalmannschaft gha.
Karriere as Trainer
As Trainer het er dr FC Winterthur, dr FC Frauenfeld, dr VfB Stuttgart (14. August 1996 bis 30. Juni 1998), Fenerbahçe Istanbul (1. Juli 1998 bis 29. Mai 1999), dr Charlsrueher SC (25. Oktober 1999 bis 19. April 2000), Adanaspor in dr Türkei (20. Dezember 2000 bis 4. März 2001), dr FC Tirol Innsbruck (10. Oktober 2001 bis 18. Juni 2002) un zledscht Austria Wien (4. Juni 2003 bis 24. März 2004) gleitet.
Sini gröschte sportliche Erfolg as Vereinstrainer sin dr Gwinn vum DFB-Pokal anno 1997 und s Erreiche vum Finale vum Europapokal vu dr Pokalsiger anno 1998 gsi (beides mit em VfB Stuegert) un di östriichisch Meisterschaft anno 2002 (mit em FC Tirol Innsbruck).
Nooch dr EM 2004 un em Rucktritt vum Rudi Völler het dr Löw näbenem Jürgen Klinsmann un em Oliver Bierhoff s'Füehrigstrio vu dr dytsche Nationalelf komplettiert, wo er bi dr Fuessballweltmeisterschaft 2006 dr dritt Platz erreicht het mit ere.
Am 12. Juli 2006 isch dr Joachim Löw in ere Pressekonferenz vum DFB als nöie un demit insgsamt 10. Trainer vu dr dytsche Fuessballnationalmannschaft vorgstellt worre. Säller Platz isch frei worre, noochdem dr Jürgen Klinsmann sich defür entschide het, sin Vertrag bis zum 31. Juli 2006 nimmi z'verlängere. Dr Löw het zuenächscht e Vertrag iber zwei Johr erhalde.
Nooch dr gwunnene Qualifikation zue dr Europameischterschaft 2008 in dr Schwiiz un Öschterrich het die dytsch Mannschaft nooch ere durchwaxene Vorrunde am 19. Juni z'Basel s'Virtelfinalspiil gege Portugal gwunne. Dr Löw isch fier säll Spiil vu dr UEFA in e Reporterkabine hoch iberem Stadion verbannt worre.
Mit em 3:2-Siig iber d'Türkei im St.-Jakob-Stadion ebefalls z'Basel am 25. Juni 2008 het im Joachim Löw si Mannschaft s'Finale z'Wien erreicht.
Bi dr Fuessball-WM 2010 z'Südafrika het die vum Löw betreut ditsch Nationalmannschaft dr dritt Platz erreicht un demit s'Duell um dr bescht Trainer ussem Wiisedal klar fier sich entschide. Die jüngscht ditsch Mannschaft, wo je an e WM gschickt worre isch, het sich debi durch e attraktive, offensive Fuessball uszeichnet un sowohl durch ihri Spilart wie au d'Herchumft vu dr Spiler alli Clichés iber Ditschland iber dr Huffe gworfe.
Im Vorfeld vu dr WM het es Querele um d'Vertragsverlängerig gä un noch ere Niderlage ime Teschtspil gege Argentinie im März isch au e Diskussion mit Kritik an dr Nicht-Nominierig vu erfahrene Spiler in die ditsch Nationalmannschaft in dr Presse ufchu. Bsunders heftig kritisiert worre isch, dass dr Löw dr Bundesliga-Torschützekönig vu dr abgloffene Spilzit, dr Kevin Kuranyi, nit fier d'WM nominiert het. Die Hamburger Illustrierti "DER SPIEGEL" het im Löw vorgworfe, numme uf jungi Josager z'setze un keini Kritiker z'dulde.Spiegel Online am 03. Mai 2010 Mitte Juli hän dr Löw un si Trainerstab ihr Vertrag mit em DFB um zwei Johr bis 2012 verlängeret.
In dr Qualifikation zue dr WM 2014 isch di dütsch Mannschaft unter em Löw uf nüün Siig un ei Remis chuu. D Gruppephase vu dr WM z Brasilie hän si mit Siig über Portugal un d USA un eme Remis gege Ghana as Gruppesiiger abgschlosse. Über s Achtelfinale gege Algerie, wu in dr Verlängerig mit 2:1 besigt wore isch, isch em Löw si Mannschaft ins Viertelfinale gege Frankrich chuu, wu si mit 1:0 gwunne het. S Halbfinale gege Brasilie het di dütsch Mannschaft mit 7:1 gwunne un isch schließli noch eme 1:0 no Verlängerig im Finale gege Argentinie Weltmeister wore.
Bi de Europameischterschaft 2016 isch Dütschland in de Gruppephase uf d Ukraine, Pole un Nordirland droffe. Mit zwee Siig un eim Unentschide gege Pole isch Dütschland ins Achtefinale iizoge. Noch em Siig gege d Slowakei un em Siig gege Italie im Vierteilfinale het d Manschaft s Halbfinale gege Frankrich verlore.
Bi de WM 2018 z Russland isch Dütschland no zwei Niderlage gege Mexiko und Südkorea un eim Siig gege Schwede no de Gruppephase uusgschide.
Aafangs März 2021 het de Löw si Ruggdritt no de Europameischterschaft 2021 aakündet. In de Gruppephase isch Dütschland uf Portugal, Frankriich un Ungarn droffe. Mit eim Siig gege Portugal, eim Untentschide gege Ungarn un eire Niderlag gege Frankriich isch d Mannschaft ins Achtelfinale iizoge, wo si gege England mit 2:0 verlore het un domit us em Turnier uusgschide isch.
Literatur
Christoph Bausenwein: Joachim Löw und sein Traum vom perfekten Spiel. Verlag die Werkstatt, Göttingen 2011, ISBN 978-3-89533-813-7.
Alexander Osang: Der fremde Deutsche.  Titelgeschichte in: Der Spiegel Nr. 28 vom 7. Juli 2014
Weblink
Joachim Löw Statistik bim DFB
Quelle
Kategorie:Fuessballspiler (SC Friburg)
Kategorie:Fuessballtrainer (Schwiz)
Kategorie:Fueßballtrainer (Dytschland)
Kategorie:Sportfunktionär
Kategorie:Träger vom Bundesverdinschtchrütz am Bändel
Kategorie:Person (Friburg im Brisgau)
Kategorie:Dütsche
Kategorie:Maa
Kategorie:Läbigi Person